মিয়ানমারের সরকারি মুখপত্র গ্লোবাল নিউ লাইট অব মিয়ানমার বলেছে, বুধবার মিয়ানমারে পৌঁছেছে এই ৫ সদস্যের পরিবারটি। মিয়ানমার প্রতিটি প্রত্যাবর্তন সদম্ভে ঘোষণা করলেও বাংলাদেশ বলছে এ প্রত্যাবর্তনে কোন নিয়ম মানা হয়নি। বাংলাদেশ সরকারের রোহিঙ্গা শিবির কমিশনার মোহাম্মদ আবুল কালাম জানিয়েছেন, তিনি শুনেছেন রোহিঙ্গা পরিবারটি চলে যাচ্ছে। তবে তিনি মিয়ানমার থেকে তাদের ফেরার কোন আনুষ্ঠানিক সংবাদ পাননি। তিনি বলেন, ‘যে কেউ চাইলেই ফেরত যেতে পারে। কিন্তু আনুষ্ঠানিক প্রত্যাবাসন এখনও শুরু হয়নি।’ কক্সবাজারের বালুখালি শিবিরের রোহিঙ্গা নেতা আব্দুর রহিম জানিয়েছেন, এই পরিবারটি বালুখালি শিবিরেই থাকতো। তিনি বলেন, ‘বুধবার তারা রাখাইনের মংডু শহরে নিজেদের বাড়িতে পৌঁছেছেন।’ চ্যানেলনিউজ এশিয়া, এএফপি